EVER เปิด 2 โครงการใหม่ 1.5 พันลบ. นำร่อง “โซลาร์รูฟ” แนวราบย่านสุวินทวงศ์
EVER เปิดแผนปี 65 ส่ง 2 โปรเจคใหม่ 1,500 ลบ. พร้อมติดตั้ง Solar Rooftop นำร่องแนวราบย่านสุวินทวงศ์เป็นแห่งแรก ตอบโจทย์ยุคนิวนอร์มอลรับกระแส Work from Home
EVER เปิดแผนปี 65 ส่ง 2 โปรเจคใหม่ 1,500 ลบ. พร้อมติดตั้ง Solar Rooftop นำร่องแนวราบย่านสุวินทวงศ์เป็นแห่งแรก ตอบโจทย์ยุคนิวนอร์มอลรับกระแส Work from Home
23 พ.ค. 2565

นายสวิจักร์ โลจายะ ประธานกรรมการ บริษัท เอเวอร์แลนด์ จำกัด (มหาชน) หรือ EVER เปิดเผยว่า แผนการดำเนินงานในปี 2565 บริษัทฯยังให้ความสำคัญในการขยายโครงการแนวราบต่อเนื่อง ซึ่งถือเป็นตลาดที่ยังเติบโตได้อย่างแข็งแกร่ง และจากกำลังซื้อที่แท้จริง โดยเห็นได้จากยอดขาย ทาวน์โฮมแบรนด์ “เอเวอร์ ซิตี้” และบ้านเดี่ยวแบรนด์ “มายโฮม ซิลเวอร์เลค” ในช่วงที่ผ่านมากระแสตอบรับดี มียอดขายที่เติบโตอย่างต่อเนื่อง
นอกจากนี้สถานการณ์การแพร่ระบาดไวรัสโควิด-19  ทำให้ลูกค้าหันมาให้ความสำคัญกับพื้นที่ใช้สอย ฟังก์ชั่นที่เอื้อต่อการทำงานที่บ้านมากขึ้น โดยบ้านแนวราบในทำเลชานเมืองจะได้รับความนิยมสูงขึ้น
ทั้งนี้ ในปี 2565 การพัฒนาโครงการใหม่ของบริษัทฯ จะเป็นการขยายเฟส และเป็นโครงการแนวราบ จำนวน 2 โครงการมูลค่ารวม 1,500  ล้านบาท ประกอบด้วย ทาวน์โฮม แบรนด์ “เอเวอร์ ซิตี้” โครงการสุขสวัสดิ์ 30 – พุทธบูชา เฟส 3 จำนวน 99 ยูนิต มูลค่าโครงการ 300 ล้านบาท และการเปิดขายบ้านเดี่ยวแบรนด์ “มายโฮม ซิลเวอร์เลค” ในโครงการซิลเวอร์เลค พาร์ค ย่านสุวินทวงศ์ “Silverlake Park VIND” จำนวน 177 ยูนิต มูลค่าโครงการ 1,200 ล้านบาท ซึ่งจะเป็นโครงการที่มีการเตรียมระบบไฟฟ้าในบ้านไว้เพื่อรองรับการติดตั้งระบบการผลิตไฟฟ้าจากพลังงานแสงอาทิตย์ (Solar Cell Rooftop ) โดยในเบื้องต้นจะนำร่องในการพัฒนาการติดตั้ง Solar Cell ในบ้านตัวอย่างจำนวน 4 แปลง
ทั้งนี้ คาดว่าจะติดตั้งแล้วเสร็จอย่างเร็วที่สุดในไตรมาส4/2564 ซึ่งถือได้ว่าเป็นโครงการนำร่องโปรเจคแรกในแนวราบที่ติดตั้งระบบผลิตไฟฟ้าจากเซลล์แสงอาทิตย์บนหลังคา ตอบโจทย์ยุค New Normal เนื่องจากผู้บริโภคส่วนใหญ่ ใช้เวลาอยู่กับบ้านมากขึ้น รับกระแส Work from Home